# Edustaja-aloite 1/2013

# Asianro 2013-00231

Kirkolliskokoukselle

**VIESTINTÄSTRATEGIAN LAATIMINEN**

Kirkoltamme puuttuu ajanmukainen viestintästrategia. Viimeksi hyväksytty käsitti vuodet 2004−2010 ja on siis kirjoitettu kymmenen vuotta sitten. Mielestämme erilaiset suppeat osastrategiat tai viestintäohjelmat eivät voi korvata kattavaa strategiaa.

Kokonaisstrategian puuttuminen on selkeä puute toimintaympäristössä, jossa kansalaisten – niin kirkkoon kuuluvien kuin kirkkoon kuulumattomienkin – tuntemus kirkosta ja suhtautuminen kirkkoon yhä yleisemmin perustuu julkisuudessa olleiden tietojen ja tapahtumien varaan.

Viestintästrategian perusperiaate on, että jokainen viestinnällinen toimenpide ja tapahtuma pohjautuu kirkon strategiaan ja toiminnan tavoitteisiin. Viestintä tukee siten strategian toteuttamista ja asetettujen tavoitteiden saavuttamista. Viestintästrategian tarkoitus on toimia niin sanottuna punaisena lankana organisaation viestinnässä.

Viestintästrategiassa määritellään kirkon viestinnän nykytila ja lähtökohdat, viestinnän resurssit, strategiset valinnat, päätavoitteet sekä se, mitä viestintästrategia tarkoittaa toiminnallisesti. Viestintästrategiassa on hyvä tarkentaa toimenpiteiden painotukset, joilla asetetut tavoitteet pyritään saavuttamaan.

Vaikka viestintästrategia laaditaankin pidemmälle ajanjaksolle, tulee siihen sisältyä myös lyhyemmän aikavälin vaiheita, joita voidaan laatia esimerkiksi tiettyä tilannetta varten. Viestinnän tulosten mittaaminen on ensiarvoisen tärkeää. Viestintästrategian laatimisen yhteydessä on siksi päätettävä tavoitteiden seurannasta ja analyysista. Nämä auttavat kirkkoa kehittämään viestintää eteenpäin ja oppimaan sekä onnistumisista että mahdollisista virhearvioinneista.

Katsomme, että ajanmukainen viestintästrategia luo edellytykset harkitulle ja menestykselliselle toiminnalle sekä sen viestimiselle julkisuudessa kirkon kaikilla tasoilla.

Ehdotamme, että kirkolliskokous antaa kirkkohallitukselle tehtäväksi huolehtia siitä, että kirkolle laaditaan ajanmukainen viestintästrategia.

Stig Kankkonen Veikko Guttorm Pekka Heikkilä

Raili Kerola Matti Ketonen Johanna Korhonen

Seija Korhonen Peter Lindbäck Johanna Lumijärvi

Annika Määttänen Pekka Niiranen Juhani Paananen

Ilkka Pöyhönen Antti Sipola Heikki Sorvari

Göran Stenlund